Robert Malone

Robert Wallace Malone (s. 1959/1960) on yhdysvaltalainen patologi.
Hän oli yksi sadoista  mRNA-teknologian lääkinnällisestä hyödyntämisestä tehneistä tutkijoista.
Hän on saavuttanut vuonna 2019 alkaneen COVID-19-pandemian aikana näkyvyyttä tautia vastaan kehitettyjen rokotteiden epäilijänä ja väittäessään itseään rokotteen keksijäksi.

Malone oli osa työryhmää, joka teki vuosina 1987–1988 merkittävää tutkimustyötä, mikä herätti toivon mRNA-teknologian lääkinnällisestä hyödyntämisestä. Hän oli vuonna 1989 RNA:n hiirten soluihin välittämistä koskeneen Cationic liposome-mediated RNA transfection -tutkimusjulkaisun ensimmäinen kirjoittaja. Vuonna 1990 Malone oli mukana kirjoittamassa tutkimusjulkaisua, jossa osoitettiin, kuinka puhtaan RNA:n tai DNA:n injektointi hiiren lihassoluihin voi johtaa uusien proteiinien transkriptioon. Molemmat tutkimukset olivat merkittäviä horisontaalisen geeninsiirron alueella. Vuoden 1990 tutkimuksen johtopäätöksissä todettiin, että mikäli sama lähestymistapa toimii ihmisten soluissa, teknologia voi tarjota vaihtoehtoisia lähestymistapoja rokotekehittelyyn. Malone valmistui Northwestern Universitysta vuonna 1991. Vuonna 2004 Katalin Karikó ja Drew Weissman tekivät mRNA-teknologiassa läpimurron, jolla sitä voitiin soveltaa ihmissoluihin . 

Malone alkoi saavuttaa koronaviruspandemian aikana näkyvyyttä lähetyksissä, joissa on puhunut muiden muassa Steve Bannonille, Tucker Carlsonille, Glenn Beckille ja Del Bigtreelle. Hän nousi suosioon vastamedioiden piirissä. Esiintymisten yhteydessä hänet on kuvattu mRNA-rokotteiden keksijänä. Malone on väittänyt sekä Salk Institute for Biological Studiesin että Vical Incorporated -lääkeyhtiön estäneen häneltä hyötymisen työnsä tuloksista ja estäneen häntä jatkamasta tutkimustyötään. Häntä enemmän tunnustusta pohjatyön tekemisestä mRNA-rokotteiden hyväksi ovat saaneet osakseen Katalin Karikó ja Drew Weissman. Malone on kuvannut tulleensa jätetyksi ulos historiankirjoituksesta ja syyttänyt Karikóa omien saavutustensa vääristämisestä. Karikó ei kuitenkaan ole esittäytynyt mRNA-rokotteiden keksijänä vaan on todennut suuren tieteilijäjoukon työn vaikuttaneen niiden menestykseen. Karikón mukaan Malone on saavutuksiaan liioitteleva osapuoli, koska sadat tieteilijät ovat hänen mukaansa vaikuttaneet mRNA-rokotteisiin Malonea enemmän.

Alkuvuodesta 2022 YouTube poisti The Joe Rogan Experience -sarjan jakson, jossa Malonea haastateltiin. Malone väitti jaksossa, että yhdysvaltalaisessa yhteiskunnassa on kehittymässä "massapsykoosi" (engl. mass formation psychosis) samaan tapaan kuin Natsi-Saksan aikaan, johtuen sen reagoinnista koronaviruspandemiaan. Massapsykoosin käsitettä ei löydy DSM-diagnoosijärjestelmästä, se ei perustu faktapohjaiseen lääketieteelliseen tietoon, ja St. Andrewsin yliopiston sosiaalipsykologian professori Steve Reicher on kuvaillut sitä "enemmän metaforaksi kuin tieteeksi, enemmänkin ideologiaksi kuin faktaksi". YouTube poisti podcastin jaksosta otettuja pätkiä, koska ne rikkoivat alustan yhteisösääntöjä. 270 lääkäriä, akateemikkoa, sairaanhoitajaa ja opiskelijaa kirjoitti avoimen kirjeen Spotifylle, jossa valitettiin podcastin sisällöstä.

Malone on myös pysyvästi estetty Twitteristä COVID-19-misinformaatiosääntöjen perusteella. Malonella oli 200 000 seuraajaa ennen kuin hänet heitettiin alustalta ulos.

Malone itse sai koronavirustartunnan helmikuussa 2020. Hän on myöhemmin katsonut saamansa Modernan rokotteen pahentaneen hänelle tartunnasta jääneitä pitkäaikaisoireita. Malone on väittänyt Intiassa lupaavien ivermektiiniä koskeneiden tutkimusten keskeytetyn poliittisista syistä; Intiassa oli aluksi käytetty ivermektiiniä siinä toivossa, että se lieventäisi COVID-19-tapauksissa oireita, mutta sittemmin terveysviranomaiset luopuivat sen ja doksisykliinin suosittamisesta COVID-19:n hoidossa.

Lähteet 

Yhdysvaltalaiset lääkärit
Patologit
Syntymävuosi puuttuu
Elävät henkilöt
Koronaviruspandemia 2019–